FÆLLES HOLDNING (EF) Nr. 9/2000

fastlagt af Rådet den 29. november 1999

med henblik på vedtagelse af Europa-Parlamentets og Rådets direktiv 2000/.../EF om ændring af direktiv 77/780/EØF om samordning af lovgivningen om adgang til at optage og udøve virksomhed som kreditinstitut

(2000/C 26/02)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 47, stk. 2, første og tredje punktum,

under henvisning til forslag fra Kommissionen(1),

under henvisning til udtalelse fra Det Økonomiske og Sociale Udvalg(2),

under henvisning til udtalelse fra Den Europæiske Centralbank(3),

i henhold til fremgangsmåden i traktatens artikel 251(4), og

ud fra følgende betragtninger:

(1) I overensstemmelse med traktatens målsætninger bør der tilstræbes en harmonisk udvikling i kreditinstitutternes aktiviteter overalt i Fællesskabet, især når det gælder udstedelse af elektroniske penge;

(2) en række institutter begrænser deres virksomhed til hovedsagelig at udstede elektroniske penge; for at undgå fordrejning af konkurrencen mellem udstedere af elektroniske penge, selv i forbindelse med pengepolitiske foranstaltninger, bør disse institutter være omfattet af Rådets direktiv 77/780/EØF(5), idet der dog bør vedtages særlige regler herfor for at tage hensyn til deres særpræg;

(3) definitionen af kreditinstitutter i artikel 1 i direktiv 77/780/EØF bør derfor udvides til også at omfatte disse institutter;

(4) i Europa-Parlamentets og Rådets direktiv 1999/.../EF af ... om adgang til at optage og udøve virksomhed som udsteder af elektroniske penge og tilsyn med en sådan virksomhed(6) defineres udstedere af elektroniske penge;

(5) elektroniske penge skal kunne genindløses for at sikre ihændehaverens tillid -

UDSTEDT FØLGENDE DIREKTIV:

Artikel 1

Direktiv 77/780/EØF ændres således:

1) Artikel 1, første led, affattes således: "- kreditinstitut:

a) et foretagende, hvis virksomhed består i fra offentligheden at modtage indlån eller andre midler, der skal tilbagebetales, samt i at yde lån for egen regning, eller

b) en udsteder af elektroniske penge som omhandlet i Europa-Parlamentets og Rådets direktiv 1999/.../EF af ... om adgang til at optage og udøve virksomhed som udsteder af elektroniske penge og tilsyn med en sådan virksomhed(7).".

2) Følgende nye artikel indsættes i afsnit IV: "Artikel 13a

Artikel 3 i direktiv 1999/.../EF gælder for kreditinstitutter."

Artikel 2

1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den ...(8). De underretter straks Kommissionen herom.

Disse foranstaltninger skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

2. Medlemsstaterne giver Kommissionen meddelelse om de vigtigste nationale retsforskrifter, som udsteder på det område, der er omfattet af dette direktiv.

Artikel 3

Dette direktiv træder i kraft på dagen for offentliggørelsen i De Europæiske Fællesskabers Tidende.

Artikel 4

Dette direktiv er rettet til medlemsstaterne.

Udfærdiget i Bruxelles, den ...

På Europa-Parlamentets vegne

...

Formand

På Rådets vegne

...

Formand

(1) EFT C 317 af 15.10.1998, s. 12.

(2) EFT C 101 af 12.4.1999, s. 64.

(3) EFT C 189 af 6.7.1999, s. 7.

(4) Europa-Parlamentets udtalelse af 15. april 1999 (EFT C 219 af 30.7.1999, s. 421), Rådets fælles holdning af 29. november 1999 og Europa-Parlamentets beslutning af ... (endnu ikke offentliggjort i EFT).

(5) EFT L 322 af 17.12.1977, s. 30. Direktivet er senest ændret ved Europa-Parlamentets og Rådets direktiv 98/33/EF (EFT L 204 af 21.7.1998, s. 29).

(6) EFT L ...

(7) EFT L ...

(8) 18 måneder efter datoen for dette direktivs ikrafttræden.

RÅDETS BEGRUNDELSE

I. INDLEDNING

Den 22. september 1998 forelagde Kommissionen Rådet et forslag til direktiv som ændring af Rådets direktiv 77/780/EØF om samordning af lovgivningen om adgang til at optage og udøve virksomhed som kreditinstitut med hjemmel i EF-traktatens artikel 47, stk. 2, navnlig første og tredje punktum.

Europa-Parlamentet afgav førstebehandlingsudtalelse den 15. april 1999. Det Økonomiske og Sociale Udvalg afgav udtalelse den 27. januar 1999, og Den Europæiske Centralbank afgav udtalelse den 18. januar 1999.

Den 29. november 1999 vedtog Rådet sin fælles holdning i henhold til traktatens artikel 251.

II. GENNEMGANG AF DEN FÆLLES HOLDNING

Den fælles holdning supplerer den fælles holdning til direktivet om adgang til at optage og udøve virksomhed som udsteder af elektroniske penge og tilsyn med en sådan virksomhed.

Den definerer udstedere af elektroniske penge om kreditinstitutter, hvorved de falder ind under bestemmelserne i første og andet bankdirektiv (direktiv 77/780/EØF og 89/646/EØF) og herved tildeles det europæiske pas. Samtidig skaber den lige konkurrencevilkår mellem de to typer kreditinstitutter.

Den fælles holdning medtager fuldt ud Europa-Parlamentets ændring 25, hvorved artiklen om genindløselighed af elektroniske penge kommer til at gælde for alle kreditinstitutter. Rådet fandt imidlertid, at den bedste måde at gøre dette på rent teknisk var at indføje en ny artikel 13a i første bankdirektiv, direktiv 77/780/EØF.

Artiklen om gennemførelse er blevet bragt på linje med den fælles holdning vedrørende direktivet om adgang til at optage og udøve virksomhed som udsteder af elektroniske penge og tilsyn med en sådan virksomhed.

Betragtningerne medtager Europa-Parlamentets ændring 24 og er i øvrigt uændrede i forhold til Kommissionens forslag.

III. KONKLUSION

Den fælles holdning følger Kommissionens forslag og medtager begge de ændringer, der er foreslået af Europa-Parlamentet.